Asia C-242/17
Legatoria Editoriale Giovanni Olivotto (L.E.G.O.) SpA
vastaan
Gestore dei servizi energetici (GSE) SpA ym.
(Consiglio di Staton esittämä ennakkoratkaisupyyntö)
Ennakkoratkaisupyyntö – Ympäristö – Uusiutuvista lähteistä peräisin olevan energian käytön edistäminen – Lämpösähkölaitoksessa käytetyt bionesteet – Direktiivi 2009/28/EY – 17 artikla – Bionesteiden kestävyyskriteerit – 18 artikla – Kansalliset kestävyyssertifiointijärjestelmät – Täytäntöönpanopäätös 2011/438/EU – Euroopan komission hyväksymät vapaaehtoiset biopolttoaineiden ja bionesteiden kestävyyssertifiointijärjestelmät – Kansallinen lainsäädäntö, jossa säädetään välittäjien velvollisuudesta esittää kestävyyssertifikaatit – SEUT 34 artikla – Tavaroiden vapaa liikkuvuus
1.        Ympäristö – Uusiutuvista lähteistä peräisin olevan energian käytön edistäminen – Direktiivi 2009/28 – Biopolttoaineiden ja bionesteiden kestävyyskriteerien noudattamisen todentaminen – Kansalliset kestävyyssertifiointijärjestelmät – Kansallinen lainsäädäntö, jossa asetetaan talouden toimijoille erityisiä ehtoja, jotka ovat bionesteiden kestävyyssertifioinnin osalta erilaisia kuin ne, joista määrätään komission hyväksymässä vapaaehtoisessa kestävyyssertifiointijärjestelmässä – Sallittavuus – Edellytykset
(Euroopan parlamentin ja neuvoston direktiivin 2009/28 17 artiklan 2–5 kohta ja 18 artiklan 1, 3, 4 ja 7 kohta; komission päätöksen 2011/438 1 artiklan ensimmäinen kohta)
2.        Ennakkoratkaisukysymykset – Unionin tuomioistuimen toimivalta – Unionin oikeuden kannalta merkityksellisten seikkojen yksilöinti – Tällaisiin seikkoihin ei ole viitattu ennakkoratkaisupyynnössä – Vaikutuksettomuus
3.        Tavaroiden vapaa liikkuvuus – Määrälliset rajoitukset – Vaikutukseltaan vastaavat toimenpiteet – Direktiivi 2009/28 – Biopolttoaineiden ja bionesteiden kestävyyskriteerien noudattamisen todentaminen – Kansalliset kestävyyssertifiointijärjestelmät – Kansallista lainsäädäntöä, jossa säädetään välittäjien velvollisuudesta esittää kestävyyssertifikaatit, ei voida hyväksyä – Perustelut – Ympäristönsuojelu ja petoksentorjunta – Oikeasuhteisuus
(SEUT 34 artikla; Euroopan parlamentin ja neuvoston direktiivin 2009/28 18 artiklan 1 ja 3 kohta)
4.        Euroopan unionin oikeus – Täytäntöönpano jäsenvaltioissa – Arviointiperusteet – Ala, jota ei ole yhdenmukaistettu tyhjentävästi johdetun oikeuden säädöksellä – Sellaisen yhdenmukaistamistoimenpiteen täytäntöönpano, jonka on noudatettava unionin oikeutta
(SEUT 34 artikla; Euroopan parlamentin ja neuvoston direktiivin 2009/28 johdanto-osan 25 perustelukappale ja 18 artikla)
1.      Uusiutuvista lähteistä peräisin olevan energian käytön edistämisestä sekä direktiivien 2001/77/EY ja 2003/30/EY muuttamisesta ja myöhemmästä kumoamisesta 23.4.2009 annetun Euroopan parlamentin ja neuvoston direktiivin 2009/28/EY 18 artiklan 7 kohtaa, luettuna yhdessä Euroopan parlamentin ja neuvoston direktiiveissä 2009/28/EY ja 2009/30/EY vahvistettujen kestävyyskriteerien täyttymisen osoittamiseen käytettävän International Sustainability and Carbon Certification ‑järjestelmän hyväksymisestä 19.7.2011 annetun komission täytäntöönpanopäätöksen 2011/438/EU kanssa, on tulkittava siten, että se ei ole esteenä pääasiassa kyseessä olevan kaltaiselle kansalliselle lainsäädännölle, jossa asetetaan talouden toimijoille erityisiä ehtoja, jotka ovat bionesteiden kestävyyssertifioinnin osalta erilaisia ja laajempia kuin ne, joista määrätään ISCC-järjestelmän, joka on hyväksytty kyseisessä täytäntöönpanopäätöksessä, jonka Euroopan komissio on antanut mainitun direktiivin 18 artiklan 4 kohdan mukaisesti, kaltaisessa vapaaehtoisessa kestävyyssertifiointijärjestelmässä, siltä osin kuin kyseinen järjestelmä on hyväksytty ainoastaan biopolttoaineiden osalta ja mainitut ehdot koskevat vain bionesteitä.
Tässä yhteydessä mainitun direktiivin 18 artiklan 7 kohdasta käy ilmi, että jos talouden toimija esittää komission direktiivin 2009/28 18 artiklan 4 kohdan nojalla antaman päätöksen kohteena olevan sopimuksen tai järjestelmän mukaisesti saadut todisteet tai tiedot, ja siltä osin kuin kyseinen päätös kattaa ne, jäsenvaltio ei saa vaatia toimittajalta lisänäyttöä mainitun direktiivin 17 artiklan 2–5 kohdassa tarkoitettujen kestävyyskriteerien täyttymisestä. Jos komissio sitä vastoin ei ole tehnyt tiettyä sertifiointijärjestelmää koskevaa päätöstä tai jos tässä päätöksessä täsmennetään, että tämä järjestelmä ei kata kaikkia direktiivin 2009/28 17 artiklan 2–5 kohdassa määriteltyjä kestävyyskriteerejä, jäsenvaltioilla säilyy tältä osin vapaus velvoittaa talouden toimijat noudattamaan kansallista lainsäädäntöä, jolla pyritään varmistamaan kyseisten kriteerien noudattamisen valvonta. Tästä seuraa, että siltä osin kuin täytäntöönpanopäätöksen 2011/438 kohteena olevassa ISCC-järjestelmässä käytetään ainetasemenetelmää biopolttoaineiden kestävyyden osoittamiseksi, sillä ei näytetä voivan rajoittaa jäsenvaltioille direktiivin 2009/28 18 artiklan 1 ja 3 kohdan nojalla kuuluvaa toimivaltaa määrittää, miten direktiivin 2009/28 17 artiklan 2–5 kohdassa tarkoitettujen kestävyyskriteerien täyttymisen arviointi suoritetaan bionesteiden osalta.
(ks. 33, 34, 36 ja 41 kohta sekä tuomiolauselman 1 kohta)
2.      Ks. tuomion teksti.
(ks. 43 kohta)
3.      Unionin oikeutta ja erityisesti SEUT 34 artiklaa ja direktiivin 2009/28 18 artiklan 1 ja 3 kohtaa on tulkittava siten, että se ei ole esteenä sille, että pääasiassa kyseessä olevan kaltaisessa kansallisessa lainsäädännössä otetaan käyttöön bionesteiden kestävyyden todentamista koskeva kansallinen järjestelmä, jonka nojalla kaikkien kyseisen tuotteen toimitusketjuun kuuluvien talouden toimijoiden, myös välittäjien, joiden hallussa bionesteet eivät ole fyysisesti, on noudatettava tiettyjä kyseisestä järjestelmästä johtuvia sertifiointia, ilmoittamista ja tietojen toimittamista koskevia velvoitteita.
(ks. 51 ja 72 kohta sekä tuomiolauselman 2 kohta)
4.      Ks. tuomion teksti.
(ks. 52–54 kohta)